Document ID: 31987R0089

*****
ΚΑΝΟΝΙΣΜΟΣ (ΕΟΚ) αριθ. 89/87 ΤΗΣ ΕΠΙΤΡΟΠΗΣ
της 14ης Ιανουαρίου 1987
που τροποποιεί τον κανονισμό (ΕΟΚ) αριθ. 1998/78 που καθορίζει τις λεπτομέρειες εφαρμογής του συστήματος αντισταθμίσεως των δαπανών αποθεματοποιήσεως στον τομέα της ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως της αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 3666/86 (2), και ιδίως το άρθρο 8 παράγραφος 5,
Εκτιμώντας:
ότι η η εφαρμογή του συστήματος της αντιστάθμισης των δαπανών αποθεματοποιήσεως έχει ανασταλεί όσον αφορά την προτιμησιακή ζάχαρη για μια πειραμτική περίοδο που περιλαμβάνει τις περιόδους εμπορίας 1982/83 έως 1984/85· ότι από την περίοδο εμπορίας 1985/86 η εφαρμογή του συστήματος της προτιμησιακής ζάχαρης έχει διακοπεί οριστικά·
ότι σε ορισμένες περιπτώσεις ένας παρασκευαστής ή ραφιναριστής ζάχαρης αποθηκεύει στην ίδια εγκατάσταση ζάχαρη που μπορεί να επωφεληθεί από την απόδοση των εξόδων αποθεματοποίησης και ζάχαρη που δεν μπορεί να επωφεληθεί, χωρίς να είναι δυνατόν να τις διακρίνει· ότι, ως εκ τούτου, προκειμένου να είναι δυνατή η απόδοση για την εν λόγω ζάχαρη, είναι σκόπιμο να ληφθεί υπόψη ο κανόνας της αναλογίας σε σχέση με τα αντίστοιχα μερίδιά τους στο αρχικό απόθεμα· ότι, εντούτοις, όταν η ποσότητα ζάχαρης που μπορεί να επωφεληθεί από την απόδοση είναι σχετικά μικρή στο αρχικό απόθεμα, είναι σκόπιμο να μην εφαρμόζεται ο εν λόγω κανόνας της αναλογίας·
ότι είναι απαραίτητο να προβλεφθεί ότι ο προαναφερόμενος κανόνας της αναλογίας συνεχίζει να εφαρμόζεται σε περίπτωση που η ζάχαρη, στην οποία έχει ήδη εφαρμοσθεί ο κανόνας αυτός, αγοράζεται από άλλο δικαιούχο της απόδοσης των εξόδων αποθεματοποίησης· ότι, κατά συνέπεια, είναι σκόπιμο να προσαρμοσθεί αναλόγως ο κανονισμός (ΕΟΚ) αριθ. 1998/78 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 645/85 (4)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1998/78 τροποποιείται ως εξής:
1. Στο άρθρο 1 παράγραφος 2 στοιχείο β), η πρώτη περίπτωση αντικαθίσταται από το ακόλουθο κείμενο:
«- των οποίων μία από τις βασικές δραστηριότητες συνίσταται στο να διαπραγματευτούν τη ζάχαρη χονδρικά και να αγοράσουν ανά περίοδο εμπορίας μια ελάχιστη ποσότητα 10 000 τόνων ζάχαρης που δίνει το δικαίωμα σε επιστροφή των δαπανών αποθηκεύσεως για τη μεταπώλησή της ως έχει,».
2. Τα άρθρα 4, 8 παράγραφος 4, 12 παράγραφοι 2 και 3 και το άρθρο 13 παράγραφοι 4 και 5 διαγράφονται.
3. Στο άρθρο 13 παράγραφος 1, το στοιχείο γ) αντικαθίσταται από το ακόλουθο κείμενο:
«γ) η κατανομή ανάλογα με τις διάφορες εγκαταστάσεις όπου αποθηκεύει την ζάχαρή του και τα σιρόπια του».
4. Στο άρθρο 14 παράγραφος 2, το πρώτο και το δεύτερο εδάφιο αντικαθίστανται από το ακόλουθο κείμενο:
«2. Όταν ένας παρασκευαστής ή ένας ραφιναριστής αποθηκεύει συγχρόνως και στην ίδια εγκατάσταση ζάχαρη που δεν μπορεί να επωφεληθεί από την απόδοση, χωρίς τη δυνατότητα να τις διακρίνει, τότε κάθε έξοδος αυτών των ζαχάρων θεωρείται ότι πραγματοποιείται με τις ίδιες αναλογίες με εκείνες του αρχικού αποθέματος. Ωστόσο, όταν η ποσότητα ζάχαρης η οποία μπορεί να επωφεληθεί από την απόδοση αυτή είναι κατώτερη από 150 τόνους, ο κανόνας της αναλογίας δεν ισχύει για αυτόν τον μήνα αποθεματοποίησης. Στην περίπτωση αυτή, η ζάχαρη που μπορεί να επωφεληθεί από την απόδοση θεωρείται ότι εξήλθε πρώτη από το απόθεμα.
Για τους σκοπούς του προηγούμενου εδαφίου, κάθε ποσότητα ζάχαρης, η οποία μπορεί ή δεν μπορεί να επωφεληθεί της αποδόσεως, η οποία εισέρχεται κατά την διάρκεια ενός καθορισμένου μηνός στην εν λόγω εγκατάσταση προστίθεται κατά περίπτωση στην αρχική ποσότητα ζάχαρης, η οποία μπορεί ή δεν μπορεί να επωφεληθεί της αποδόσεως, η οποία βρίσκεται σε απόθεμα στην αρχή του ίδιου μηνός στην ίδια εγκατάσταση. Η σχέση μεταξύ των δύο αρχικών ποσοτήτων αυξανομένων αντιστοίχως με τις ποσότητες οι οποίες εισήλθαν κατά την διάρκεια των εν λόγω μηνός εφαρμόζεται σε όλες τις εξόδους που πραγματοποιούνται κατά τη διάρκεια του ιδίου μηνός.»
5. Προστίθεται το ακόλουθο άρθρο 14β:
«Άρθρο 14β
Όταν η ζάχαρη στην οποία έχει εφαρμοσθεί το άρθρο 14 παράγραφος 2 έχει αγοραστεί από κάποιον που έχει δικαίωμα στην απόδοση των δαπανών αποθεματοποιήσεως, η σχέση μεταξύ της ποσότητας της ζάχαρης η οποία μπορεί να επωφεληθεί της αποδόσεως και εκείνης που δεν μπορεί να επωφεληθεί, που προκύπτει από την εφαρμογή της εν λόγω παραγράφου 2, εφαρμόζεται γι' αυτήν την αγορασθείσα ζάχαρη.»
Άρθρο 2
Ο παρών κανονισμός αρχίζει να ισχύει την 1η Φεβρουαρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Ιανουαρίου 1987.

Labels: 4
17